**ΕΝΟΤΗΤΑ ΤΡΙΤΗ**

**ΜΕΤΑΠΤΩΣΕΙΣ**

1. **Εισαγωγή**

* H IE είχε μία σειρά από καταλήξεις (μορφήματα ληκτικά) για να δηλώσει γραμματικές σημασίες τόσο στο ονοματικό όσο και στο ρηματικό σύστημα.
* Όμως αυτός δεν ήταν ο μοναδικός τρόπος δήλωσης γραμματικής σημασίας. Ένας άλλος, που διατηρήθηκε σε πολλές ΙΕ γλώσσες, ήταν η μεταβολή στο φωνήεν του θέματος, ή μετάπτωση. (Αγγλ. apophony / vowel gradation).
* Αυτός ο τύπος δήλωσης γραμματικής διαφοροποίησης δεν απαντά μόνο στην ΙΕ. Ωστόσο, ειδικά για την ΙΕ (όπου αναλύθηκε πρώτη φορά), έχει καθιερωθεί ο όρος Ablaut, όπως τον καθιέρωσε ο Jacob Grimm. Είχε ήδη περιγραφεί το φαινόμενο από τον Panini στην περίφημη γραμματική του (5ος αι. π.Χ.), αλλά ο Grimm του έδωσε το όνομα με το οποίο είναι γνωστό.
* Παραδείγματα από Γερμανικές γλώσσες, τα λεγόμενα ανώμαλα ρήματα (strong verbs): π.χ. Αγγλικά drive – drove – driven, sing – sang – sung (song) *[ πβ. ΝΕ τραγουδώ-τραγούδι, η διαφοροποίηση με την κατάληξη μόνο],* give-gave-given. Πολλές φορές οι εναλλαγές των φωνηέντων δεν φαίνονται πια, μια και έχουν ακολουθήσει φωνητικές αλλαγές. Στην πραγματικότητα, κάθε τύπος και διαφορετικό φωνήεν (δηλ. και προφορά).
* Αντίστοιχο σύστημα μεταπτώσεων παρατηρείται και στην ΑΕ, πολύ συστηματικά. Από συγχρονική άποψη, θα μπορούσε να υποστηριχτεί ότι πρόκειται απλά για εναλλαγές φωνηέντων της ρίζας σε διάφορα γραμματικά περιβάλλοντα. Διαχρονικά, είναι αποτέλεσμα φωνητικών αλλαγών που καθιερώθηκαν (αλλά δεν είναι ξεκάθαρο τι αλλαγές ακριβώς, πιθανώς σχετίζονταν με την θέση του τόνου).

1. **Το ΑΕ σύστημα μεταπτώσεων**

* Γιατί [λείπω-ελλιπής-λέλοιπα], [φθείρω-φθορά], [βαίνω-βατός], [φέρω-φορητός], [λέγω-λόγος], [δράκων–δέρκομαι]; Ανήκουν στο ΑΕ σύστημα μεταπτώσεων, το οποίο ήταν πολύ συστηματικό δίνοντας συγκεκριμένες αντιστοιχίες σε συγκεκριμένα περιβάλλοντα.
* Πρόκειται για εναλλαγές κατά το ποιόν και το ποσόν των φωνηέντων σε μορφήματα (συνήθως σε ρίζες λέξεων, αλλά όχι μόνο). Στη μεγάλη τους πλειοψηφία αφορούν βραχύ /e/. [Υπήρχε η θεωρία ότι μόνο αυτό το φωνήεν υπήρχε στην ΙΕ ή τουλάχιστον στις ΙΕ ρίζες, αλλά μάλλον αυτό δεν μπορεί να εξηγήσει τα ελληνικά δεδομένα].
* Οι εναλλαγές αυτές χωρίζονται σε δύο μεγάλες ομάδες: Ισχυρή ομάδα και Ασθενή ομάδα. Στην πρώτη το φωνήεν μεταβάλλεται κατά το ποιόν και το ποσόν, ενώ στη δεύτερη εκπίπτει / χάνεται (ή συστέλλεται σε συνδυασμό με φωνηεντικά σύμφωνα, βλ. παρακάτω).
* Ισχυρή ομάδα: Χωρίζεται περαιτέρω σε *Κανονική* και *Εκτεταμένη* βαθμίδα. Στην Κανονική βαθμίδα ανήκουν η απαθής βαθμίδα, όπου το φωνήεν μένει ως έχει, και η ετεροιωμένη, όπου αλλάζει ως προς το ποιόν. Δηλαδή (για ρίζες με /e/) Απαθής e → e, Ετεροιωμένη e → o.
* Στην Εκτεταμένη κατηγορία ανήκουν 2 υποκατηγορίες: η κυρίως εκτεταμένη, όπου το φωνήεν εκτείνεται σε μακρό και η εκτεταμένη – ετεροιωμένη, όπου αλλάζει και ως προς το ποιόν. Δηλαδή: Κυρίως Εκτεταμένη e → e: , Εκτεταμένη – Ετεροιωμένη e → o:.
* Ασθενής ομάδα: Εδώ έχουμε συνήθως 2 υποκατηγορίες, την *μηδενισμένη βαθμίδα* (όπου το φωνήεν σιγάται τελείως) και την *συνεσταλμένη*, όπου ουσιαστικά πρόκειται για την μηδενισμένη με την παρουσία ενός φωνηεντικού συμφώνου, που δίνει τελικά κάποιο φωνηεντικό αποτέλεσμα (διαλεκτική ποικιλία σε αυτό). Πολλές φορές συμπίπτουν (αφού δεν υπάρχει πάντα φωνηεντικό υγρό σύμφωνο), επομένως ταυτίζονται ως μηδενισμένη βαθμίδα.
* Παράδειγμα: το μόρφημα –τερ-.

1. Απαθής: *τον πα-τέρ-α*
2. Ετεροιωμένη: *τον α-πά-τορ-α (= χωρίς πατέρα)*
3. Εκτεταμένη: *ο πα-τήρ*
4. Εκτεταμένη – Ετεροιωμένη: *ο α-πά-τωρ*
5. Μηδενισμένη: *του πα-τρ-ός*
6. Συνεσταλμένη: *τοις πα-τρά-σι*

* Όπως φαίνεται από το παράδειγμα, η κάθε βαθμίδα εμφανιζόταν σε συγκεκριμένα μορφοσυντακτικά περιβάλλοντα (κυρίως) [θα φανεί και σε επόμενα παραδείγματα]
* Η μεταπτωτική σειρά /e/ είναι μακράν η συχνότερη στην ΑΕ. Βέβαια, δεν εμφανίζονται όλες οι ρίζες σε όλες τις πιθανές βαθμίδες, το παράδειγμα παραπάνω είναι μάλλον η εξαίρεση. Οι πιο σπάνιες βαθμίδες είναι η Εκτεταμένη (η κυρίως και η εκτεταμένη-ετεροιωμένη).
* Παραδείγματα:
* α) ζεύγος-ζυγός,
* β) σπεύδω-σπουδή
* γ) έτεκον, τόκος, τίκτω (<\*τι-τκ-ω)
* δ) έχω-ευωχέω-έσχον (<σεχ)
* ε) στέλλω-στόλος-σταλήναι
* στ) φέρω-φόρος-φωρ (= κλέφτης) -φαρέτρα

1. **Ειδικά ζητήματα μεταπτώσεων**

* Άλλες μεταπτωτικές σειρές: αυτές που βασίζονται στο /a/ και στο /ο/ είναι πάρα πολύ περιορισμένες (η πρώτη λίγο πιο συχνή). Παραδείγματα σπάνια, λ.χ.: άγω – αγ*ωγ*ή (ΕΟ = εκτεταμένη-ετεροιωμένη).
* Μακρά φωνήεντα: οι εναλλαγές «δίδωμι-διδόαμεν» (και οι παρόμοιες) είχαν δώσει αφορμή να θεωρηθεί ότι το αρχικό φωνήεν σε αυτή την περίπτωση είναι το μακρό, από το οποίο προήλθε το βραχύ ως συνεσταλμένη βαθμίδα.
* [Βέβαια, αν θεωρήσουμε σωστή την λαρυγγική θεωρία, τότε τα μακρά είναι αποτέλεσμα συνδυασμού ενός βραχέος /e/ με ένα λαρυγγικό, και τα βραχέα μηδενισμένη βαθμίδα με μόνο το λαρυγγικό]. Σε κάθε περίπτωση, σπάνιες αυτές οι ρίζες.
* Παράδειγμα: δίδωμι /δώρον – διδόαμεν/δοτός.
* Δισύλλαβες ρίζες: Υπάρχουν πολλοί τύποι που ερμηνεύονται ιστορικά μόνο αν αναχθούμε σε αρχικά δισύλλαβα μορφήματα. Για παράδειγμα, οι τύποι «γενέτωρ / γένεσις – γνήσιος – γνωτός» ερμηνεύονται ικανοποιητικά αν υποθέσουμε αρχική ρίζα \*γενη-.
* Αυτές οι ρίζες εμφανίζονται μόνο σε λίγους συνδυασμούς βαθμίδων ως δισύλλαβες, ενώ στους υπόλοιπους συνδυασμούς εκπίπτουν σε μονοσύλλαβες. Ως δισύλλαβες εμφανίζονται: Α1-Σ2 (γενε-), Σ1-Σ2 (όχι σε αυτή την ρίζα), Μ1-Α2 (γνη-), Μ1-Ο2 (γνω-).
* Η υποτιθέμενη αρχική μακροκατάληκτη μορφή της ρίζας δεν διασώθηκε στην ΑΕ. Τύποι όπως «γενήσομαι» αποτελούν νεότερα προϊόντα, μάλλον συμφυρμού (γενε+γνη).
* Παραδείγματα:
* α) βέλε-μνον / βέλ-ος/ βολ-ή / βαλ-είν / βλή-μα <\*βελη-
* β) θάνα[βραχύ]-τος / τέ-θνα[βραχύ]-μεν / θνα-τός (θνητός) < \*θανα:-